मुस्तफीजुर की घातक गेंदबाजी का भारतीय बल्लेबाजों के पास फिर से कोई जवाब नहीं था। भारत के केवल पांच बल्लेबाज दोहरे अंक में पहुंचे जिनमें शिखर धवन ने सर्वाधिक 53 रन बनाए जबकि ऊपरी क्रम में आए कप्तान महेंद्र सिंह धोनी ने 47 और सुरेश रैना ने 34 रन बनाए। मुस्तफीजुर ने पिछले मैच से वनडे में पदार्पण किया और उसमें 50 रन देकर पांच विकेट लिए। इस मैच में उन्होंने 43 रन देकर छह विकेट चटकाए और इस तरह से अपने पहले दो मैच में 11 विकेट हासिल करने वाले दुनिया के पहले गेंदबाज बने। उन्होंने जिम्बाब्वे के ब्रायन विटोरी (10 विकेट) का रिकार्ड तोड़ा। नासिर हुसैन और रूबेल हुसैन ने दो-दो विकेट लेकर उनका अच्छा साथ दिया।